text: Storkeekspert frygter at Pippi er død
  09 august 2016 kl. 13.24
  Storkeungen Pippi er ikke blevet set siden hun forlod reden i søndags. Nu frygter foreningen, der passer reden, at storken er død.
  Søndag forlod storkeungen Pippi for første gang reden ved Smedager. Siden storken tog sin første flyvetur har ingen set den.
  Ifølge foreningen Storkene.dk, er det noget der tyder på at storkeungen er død.
  - Det er normalt at en unge vender tilbage til reden flere gange om dagen. Den skal lære at flyve, jage og overleve, men den er et let bytte for ræven, hvis den ikke vender tilbage til reden om natten, siger bestyrelsesmedlem Mogens Lange til TV SYD.
  Sidste gang storkeungen blev observeret var søndag aften, hvor den gik nedenfor reden.
  - Jeg så den på webkameraet og tænkte, kom nu op i reden, for søren. Når man tænker på hvor meget der er gået galt i år, så er det et kedeligt punktum.
  For storkeforældrene Tommy og Anika så er der, ifølge Mogens Lange, stadig tale om en successæson. For forældrene gælder det om at passe ungen indtil den flyver fra reden. Derfor mener Mogens Lange også at forældrene vender tilbage til ynglestedet næste år.
  